सोमा और शिवपति की पहल से शराब मुक्त हुआ पारदीढाना
आश्रम में रहकर सत्संग करने लगी थी महिलाएं
महिलाओं की पंचायत में निर्णय होने के बाद भी पुरुषों ने शराब नहीं छोड़ी। इसी से नाराज महिलाओं ने गांव छोड़ने का निर्णय ले लिया। करीब तीन माह पहले वे हरियाणा के सिरसा के एक आश्रम में चली गईं। जहां रोजाना भजन और सत्संग करने लगीं। महिलाओं के गांव छोड़ने के बाद गांव के पुरुष परिवार की जिम्मेदारी नहीं संभाल पा रहे थे। शराब की लत के कारण उन्हें कोई पूछने वाला नहीं रहा। इस वजह से पुरुषाें ने भी शराब छोड़ दी। अब गांव पूरी तरह शराब मुक्त हो चुका है।
हरदा। ग्राम पंचायत में ग्रामीणों को समझाइश देते शिवपति और सोमा।
पवन तिवारी| हरदा
आम तौर पर अपराधों के लिए पहचाने जाने वाले पारदी समुदाय के लोगों ने अब शराब से तौबा कर ली है। गांव की एक महिला शिवपति और सोमा की पहल रंग लाई। महिला ने गांव में पंचायत बुलाई। इसमें महिला-पुरुषों को शराब छोड़ने की समझाइश दी। ग्रामीण नहीं माने तो गांव की महिलाओं ने गांव छोड़ सिरसा के एक आश्रम में शरण ले ली। पुरुषों के शराब छोड़ने के बाद ही महिलाएं वापस लौटीं। अब गांव में शराब की वजह से होने वाले झगड़े और पारिवारिक कलह बंद हो गए हैं। अापराधिक गतिविधियों में भी कमी आई है। महिलाओं की इस पहल की सराहना कलेक्टर श्रीकांत बनोठ भी करते हैं। उन्होंने कहा पारदी ढाना के लोगों को शासकीय योजनाओं का लाभ दिलाया जाएगा। जिला मुख्यालय से करीब 50 किमी दूर वनांचल में बसा 500 की आबादी वाला पारदीढाना मूलभूत सुविधाओं से वंचित है। गांव में बिजली-पानी की समस्या बरकरार है। लेकिन सबसे बड़ी समस्या शराब की लत और इससे रोजाना होने वाली पारिवारिक कलह थी। शिवपति और सोमाबाई ने कहा पारदीढाना में पुरुषों के साथ अधिकांश महिलाएं शराब की आदी थीं। इसके चलते रोजाना घर में लड़ाई-झगड़े होते थे। इसी से परेशान महिलाओं ने समूह बनाकर गांव में पंचायत बुलाई। इसमें तय हुआ गांव में शराब बनाना, पीना बंद किया जाएगा। सार्वजनिक रूप से निर्णय होने के बाद इसे अमल में लाया गया। इसके बाद दोनों महिलाओं ने घर-घर दस्तक देकर महिला-पुरुषों को जागरूक किया।
शराब मुक्ति के बाद परिवारों के झगड़े बंद हो गए हैं। सत्संग और अध्यात्म की ओर गांव के लोगों का रुझान हुआ है। इससे व्यसन मुक्ति में काफी मदद मिली है। शिवपति पारदी, निवासी पारदीढाना
भास्कर खास
hin_Deva hin_Deva hin_Deva awa_Deva bho_Deva hin_Deva hin_Deva kas_Deva